Uznesenie Krajského súdu Bratislava sp. zn. 8Sa/35/2017 z 15. 5. 2017
Uznesenie Krajského súdu Bratislava z 15. mája 2017, sp. zn. 8Sa/35/2017, ECLI:SK:KSBA:2017:1017200759.1
Súd: Krajský súd Bratislava
Spisová značka: 8Sa/35/2017
ECLI: ECLI:SK:KSBA:2017:1017200759.1
Dátum vydania: 15. 5. 2017
Forma: Uznesenie
Text rozhodnutia
Súd: Krajský súd Bratislava Spisová značka: 8Sa/35/2017 Identifikačné číslo súdneho spisu: 1017200759 Dátum vydania rozhodnutia: 16. 05. 2017 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2017:1017200759.1 Uznesenie Krajský súd v Bratislave v právnej veci žalobkyne: D. S., N.. XX.XX.XXXX, C. A. C. XX, XXX XX B. Ľ., proti žalovanej: Sociálna poisťovňa, ústredie, ul. 29. Augusta č. 8, Bratislava, o preskúmanie zákonnosti rozhodnutia č. XXX XXX XXXX X zo dňa 06.02.2017 r o z h o d o l : Krajský súd v Bratislave p o s t u p u j e vec miestne príslušnému Krajskému súdu v Banskej Bystrici. o d ô v o d n e n i e : 1. Dňa 15.05.2017 bola Okresným súdom v Banskej Bystrici postúpená Krajskému súdu v Bratislave správna žaloba o preskúmanie zákonnosti rozhodnutia žalovanej, podaná proti jej rozhodnutiu č. XXX XXX XXXX X zo dňa 06.02.2017. Okresným súdom v Banskej Bystrici bola vec tunajšiemu súdu postúpená ako súdu vecne a miestne príslušnému na konanie vo veci, podľa § 6 ods. 2 pís. c/ v spojení s ust. § 10 a § 13 ods. 1 S.s.p., nakoľko z obsahu spisu vyplýva, že žalovaná má sídlo v obvode Krajského súdu Bratislava. 2. Podľa ust. § 6 ods. 1 zákona č. 162/2015 Z.z. Správny súdny poriadok (ďalej len „S.s.p.“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 3. Podľa ust. § 6 ods. 2 písm. c/ zákona č. 162/2015 Z.z. správne súdy rozhodujú v konaniach o správnych žalobách v sociálnych veciach. 4. Podľa ust. § 9 ods. 1 S.s.p., konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 5. Podľa ust. § 10 S.s.p., na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 6. Podľa ust. § 13 ods. 1 S.s.p., miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 7. Podľa ust. § 13 ods. 3 S.s.p., v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 8. S poukazom na vyššie citované zákonné ustanovenia, keď sa miestna príslušnosť na konanie neurčuje podľa sídla žalovaného, vychádzal Krajský súd v Bratislave pri skúmaní svojej miestnej príslušnosti z trvalého pobytu žalobkyne na adrese C. XX, XXX XX Slovenská Ľ.. V zmysle ust. § 9 ods. 2 pís. f/ a § 10 zákona č. 221/1996 Z. z. o územnom a správnom usporiadaní SR a nariadenia vlády SR č. 258/1996 Z.z., ktorým sa vydáva zoznam obcí a vojenských obvodov tvoriacich jednotlivé okresy, je obec Slovenská Ľ. v časti Prílohy zaradená pod okres Banská Bystrica, ktorý v zmysle § 3 ods. 5 zák.č. 371/2004 Z.z. o sídlach a obvodoch súdov SR spadá v danej veci do územnej pôsobnosti Krajského súdu Banská Bystrica. 9. Hypotéza ust. § 9 ods. 1 S.s.p. je podriadená zásade „perpetuatio fori,“ podľa ktorej sa príslušnosť súdu určuje podľa okolností existujúcich v čase začatia konania; takto určená príslušnosť trvá až do jeho skončenia. 10. Uvedené právne posúdenie veci podriadené ust. § 13 ods. 3 S.s.p., v korelácii s trvalým pobytom žalobkyne na adrese C. XX, XXX XX Slovenská Ľ. vylúčilo miestnu príslušnosť Krajského súdu v Bratislave a založilo príslušnosť na konanie Krajskému súdu v Banskej Bystrici. 11. Podľa ust. § 18 ods. 2 S.s.p., ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 12. Podľa ust. § 18 ods. 3 S.s.p., ak správny súd, ktorému bola vec postúpená správnym súdom tej istej inštancie, nesúhlasí so svojou miestnou príslušnosťou alebo kauzálnou príslušnosťou, predloží vec na rozhodnutie najvyššiemu súdu. Rozhodnutím najvyššieho sú nižšie správne súdy viazané. 13. Preskúmavaná vec bola uznesením vecne nepríslušného Okresného súdu Banská Bystrica, zo dňa 17.03.2017, č.k. 14S/1/2017-10, právoplatným dňa 28.04.2017 postúpená na konanie tunajšiemu súdu. Nakoľko pri postúpení veci nedošlo k jej postúpeniu správnym súdom tej istej inštancie ( vec bola postúpená Okresným súdom v Banskej Bystrici), neviaže sa nesúhlas Krajského súdu v Bratislave s postúpením veci Krajskému súdu v Banskej Bystrici ako súdu vecne a miestne príslušnému, na predloženie veci na rozhodnutie o príslušnosti Najvyššiemu súdu SR. 14. Na základe uvedeného, bude po právoplatnosti tohto uznesenia spis zaslaný na ďalšie konanie Krajskému súdu v Banskej Bystrici. Poučenie: Proti tomuto uzneseniu kasačná sťažnosť nie je prípustná.

